Et par, der fredag sejlede med færgen MS Stavangerfjord fra Hirtshals mod Langesund i Norge, er testet positiv for corona. Det bekræfter rederiet Fjordlines koncernchef Richard Ternblom til VG. Det norske medie skriver, at de to passagerer sejlede med færgen fredag klokken 9. Parret, der blev testet efter turen, brugte mundbind på færgen, og norske sundhedsmyndigheder mener derfor, at smitterisikoen har været lav, skriver VG. – Vi har fået besked fra FHI (Folkehelseinstituttet) om at smittefaren er lav, siden de har brugt mundbind og været i kahytten sin over hele overfarten, siger Fjordlines koncernchef Richard Ternblom til VG. Fjordline kontaktede med det samme samtlige passagerer ombord på den berørte overfart, mens Folkehelseinstituttet står for den videre smittesporing i sagen. Der er blandt andet sendt en mail ud til alle, der var med ombord, hvori der står, at man anser risikoen for smitteoverføring til andre rejsende for lille. Dog opfordres folk til at gå i karantæne og kontakte myndighederne, hvis man skulle få symptomer på Covid-19.

Opsummering:
Et ægtepar, der er smittet med corona, var fredag med Fjordline-færgen mellem Hirtshals og Langesund.